Ponte de Öland

Le Ponte de Öland es un ponte pro autos super le stricto Kalmarsund inter Kalmar sur le continente e le insula Öland in le Mar Baltic.
Desde longe tempore on ha desirate un tal ponte e plure propositiones ha essite inviate al Parlamento de Svedia (Sveriges Riksdag). Le prime proposition concrete esseva presentate in 1932 ma non ante le 18 de novembre 1966 le parlamento stabiliva un plano pro edification de grande pontes, e in iste plano le Ponte de Öland esseva includite. Iste ponte esseva inaugurate le 30 de septembre 1972 e usque a 1998 illo esseva le plus longe ponte in Europa.

Le ponte es 6.072 m longe e le plus alte altitude es 41,69 m, ma le parte vicin a Öland es solmente 6,65 m. Naves con un altitude de 36 m pote passar sub le ponte. Le ponte es construite de beton armate. Le plus alte parte consiste de 6 arcos 130 m longe. Iste ponte es le plus longe ponte situate in Svedia. Le Ponte de Öresund es plus longe, 7.850 m, ma illo non es totalmente situate sur territorio svedese.
Plure problemas ha affligite le Ponte de Öland lo que ha causate reparationes costose. Le aqua salmastre in le mar esseva miscite con le beton e le uso de sal sur le cammino durante le hibernos ha causate corrosion del ferro del armatura e le cavilias. Iste reparationes ha essite multo costose, circa 1000 milliones SEK, dunque multo plus que le costo initial que esseva circa 400 milliones SEK convertite al precios comparabile 2006.
Le via sur le ponte es le via provincial no. 137 que es connectite con E22 sur le continente e via provincial no. 136 sur Öland.

Categoria:Edificios in Svedia
Categoria:Pontes